[**NÁZOR**](file:///C:\Users\Alica\AppData\Local\Microsoft\Windows\Temporary%20Internet%20Files\Content.Outlook\A4EN24C0\slovenska-komora-zubnych-lekarov_2014-10-10%20-%202014-10-16.html#toc-nazor-13188592)

16.10.2014 , Zdravotnícke noviny , MUDr. Ján Gašič

Čo prinieslo súkromné zdravotníctvo **zubným** **lekárom**? Slobodu rozhodovania každého **zubného** **lekára** o svojej profesijnej realizácii. S ňou však musela ísť aj väčšia zodpovednosť. Prinieslo možnosť prístupu k modernému technickému vybaveniu, k novým prístrojom, materiálom a k technológiám, čo malo za dôsledok skvalitnenie poskytovania **stomatologickej** starostlivosti. Priniesol však aj iné povinnosti, dovtedy nepoznané, spojené s prevádzkovaním zdravotníckeho zariadenia. Privátny **zubný** **lekár** nekončí svoju prácu skončením ordinačných hodín. Žiaľ, pribúdajúce povinnosti administratívneho charakteru, ale aj zvyšujúce sa nároky na vybavenie **zubných** ambulancií zvyšujú časovú náročnosť, ako aj nákladovosť prevádzkovania **zubnej** ambulancie. Čo chýba v súčasnosti? Z odborného hľadiska systém celoplošnej prevencie **zubného** **kazu** detí a dorastu. Mnohé aktivity, ktoré sú realizované, sú iba na regionálnej úrovni alebo ako jednorazové akcie. Pritom systém prevencie **zubného** **kazu** detí a dorastu hlavná odborníčka **ministerstva** **zdravotníctva** pre **zubné** **lekárstvo** prof. MUDr. Neda Markovská, CSc., vypracovala, žiaľ, doteraz sa nedočkal realizácie. Z profesijného hľadiska chýba viac času na pacienta, na komunikáciu s ním, ale aj na komunikáciu medzi kolegami. V poslednom čase zdôrazňovanú absenciu definovania výkonov, ktoré majú hradiť poisťovne, tzv. štandard, a ktoré si bude pacient priplácať, tzv. nadštandard, má zubné lekárstvo vyriešené vládnym nariadením 777 z 15. decembra 2004. Aj preto neviem, ako budú podľa návrhu novely zákona 577/2004 o rozsahu zdravotnej starostlivosti postupovať kraje pri schvaľovaní týchto výkonov. Bude sa meniť nariadenie vlády? Nemali by kraje iba kontrolovať dodržiavanie tohto nariadenia, alebo by mali skutočne schvaľovať výkony a cenníky, ktoré iba súvisia s poskytovaním zdravotnej starostlivosti? Chýba nám toho, žiaľ, oveľa viac...